TOBIT.
13.
Orait Tobit i mekim dispela prea, ‘Litimapim nem bilong God i save stap oltaim. Em i lukautim olgeta samting gutpela tru. 
Em i mekim save long mipela, tasol bihain em i marimari. Em i salim mipela i go long hap bilong ol man i dai pinis. Tasol bihain em i rausim mipela gen long matmat. Tru tumas, i no gat wanpela inap long ranawe long han bilong em. 
“Yupela ol manmeri bilong Israel, long taim yupela i stap namel long ol arapela man yupela i mas givim tenkyu long God. God i bin salim yupela i go kalabus namel long ol lain pipel nabaut. 
Na long dispela hap tu em i bin soim bikpela strong bilong em. Yumi litimapim nem bilong God. Em i Bikpela, na em i Papa bilong yumi. Olsem bai olgeta lain pipel i ken harim na i ken save olsem, em i God tru bilong mipela inap long oltaim tru. 
“Tru, em i bin givim pen long yupela, long wanem, yupela i bin mekim olkain pasin nogut. Tasol maski, bihain bai em i marimari na em bai i painim yupela namel long ol arapela lain pipel na em bai i bringim yupela i kam bek long kantri bilong yupela. 
Yupela i mas tanim bel bilong yupela i go long God olgeta na yupela i mas bihainim tru tok bilong em, na em bai i tanim pes bilong en i go long yupela na em bai i helpim yupela. Em bai no i no inap hait moa, na yupela bai inap long lukim gen pes bilong em. Yupela i no ken lusim tingting long olgeta samting God i bin mekim long yupela. Yupela i mas givim tenkyu long em long bel bilong yupela olgeta. Yupela i mas litimapim nem bilong God i stret olgeta. Yupela i mas litimapim nem bilong King i save stap oltaim. “Maski mi stap kalabus long narapela kantri, mi laik tenkyu long Bikpela. Na mi laik tokaut olsem long ol dispela man bilong mekim sin, ‘God i gat bikpela strong. Yupela i mas lusim ol pasin bilong sin, na yupela i mas mekim ol samting God i save laikim. Ating em bai i belgut long yupela gen, na em bai i marimari long yupela.’ 
“Mi litimapim nem bilong God bilong mi na mi amamas long bikpela strong bilong em. King bilong heven, olgeta strong bilong mi i litimapim nem bilong yu. 
Olgeta man i mas tokaut long bikpela strong bilong God na singsing long em long Jerusalem. 
“Jerusalem, yu biktaun bilong God stret. God bai i mekim save long yu, long wanem, ol manmeri i stap insait long banis bilong yu ol i bin mekim sin. Tasol em bai i marimari gen long olgeta manmeri i save mekim stretpela pasin. 
Olsem na yu mas givim tenkyu long God, em i gutpela. Na litimapim nem bilong King i save stap oltaim. Bai ol i sanapim gen haus lotu bilong yu na olgeta manmeri bilong yu bai i amamas gen. Bikpela i ken mekim bel bilong ol kalabusman bilong yu i amamas gen. Na ol manmeri i karim pen nau, em i ken lukautim ol i go inap long de bihain tru. 
“Jerusalem, bikpela lait bilong yu bai i go long olgeta hap bilong graun na planti manmeri bilong ol longwe ples bai i kam long yu. Olgeta lain pipel bai i kam bilong givim biknem long God, Bikpela bilong yu, na ol bai i bringim ol presen i kam long God, em i King bilong heven. Long olgeta rot bilong yu, ol bai i singsing amamas long God. Na nem bilong yu bai i stap bikpela inap long oltaim, long wanem, God i bin makim yu olsem taun bilong em stret. 
God bai i bekim nogut long ol man i save tok nogut long yu, na long ol man i laik daunim yu na brukim banis bilong yu, na long ol man i pulim daun ol taua na kukim ol haus i stap insait long banis bilong yu. Tasol ol man i mekim gut long yu, ol bai i kisim blesing bilong God inap oltaim. 
“Jerusalem, yu ken amamas long ol stretpela manmeri bilong yu. Bihain bai ol i lusim kalabus na kam bek, na ol bai i bung insait long banis bilong yu na ol bai i litimapim nem bilong Bikpela i stap oltaim. 
Olgeta manmeri i laikim yu, ol i ken belgut na amamas, long wanem, ol i bin lukim yu i kamap gutpela. Olgeta dispela manmeri i sori nau, long wanem, yu karim hevi, bihain bai ol i amamas. Na amamas bilong yu bai i bringim gutpela taim long ol i go inap oltaim. 
“Mi litimapim nem bilong God, em i bikpela King. 
Ol bai i wokim bek Jerusalem na em bai i stap ples bilong God bilong oltaim. “Jerusalem, mi bai amamas moa yet, taim ol pikinini bilong mi i lukim ol bilas bilong yu na ol i givim tenkyu long King bilong heven. Ol bai i kisim ol gutpela gutpela blupela na grinpela ston na wokim ol dua bilong yu na ol bai i wokim olgeta banis bilong yu long ol gutpela ston i dia tumas. Ol bai i wokim ol taua bilong yu long gol. Ol bai i kisim gutpela gol tru na wokim ol banis bilong yu. 
Ol bai i wokim ol rot long ol gutpela retpela ston na long ol ston i lait tumas. 
Long olgeta dua bilong yu ol bai i harim ol song bilong amamas, na long ol haus bilong yu ol manmeri bai i singsing olsem, ‘Aleluya, litimapim nem bilong God bilong Israel.’ Jerusalem, God bai i blesim ol manmeri bilong yu na ol bai i litimapim nem holi bilong em inap oltaim oltaim.” Long dispela tok Tobit i pinisim singsing bilong litimapim nem bilong God. 
